«Къалэ шынагъуэншэр» зэрылажьэ щIыкIэм топсэлъыхь
КъБР-м «Къалэ шынагъуэншэ» комплексыр тэмэму лажьэу щызэтеухуэнымрэ абы нэхъри зыщегъэужьынымрэ епха IуэхущIапIэ зэхуэмыдэхэм я лIыкIуэхэр зыхэт гупым и зэIущIэ дыгъуасэ иригъэкIуэкIащ КъБР-м и Правительствэм и УнафэщIым и къуэдзэ Бэлэтокъуэ Владимир.
ЗэIущIэм хэтащ КъБР-м Транспортымрэ связымкIэ и къэрал комитетым и унафэщI Къудей Арсен, район щIыпIэ администрацэхэм я Iэтащхьэхэр, къулыкъущIапIэ зэмылIэужьыгъуэхэм я лIыкIуэхэр.
ЗэIущIэр къыщызэIуихым, Бэлэтокъуэм къыхигъэщащ иужьрей илъэсищым «Къа-лэ шынагъуэншэ» программэм къызэщIиубыдэ лэжьыгъэхэр хъарзынэу республикэм зэрыщрагъэкIуэкIыр.
— Иужьрей тхьэмахуэм КъБР-м и Правительствэр кIэлъыплъащ республикэм и гъуэгухэм шынагъуэншагъэр къызэрыщызэгъэпэщам. А Iуэхум хэтащ УФ-м и МВД-м и ГИБДД-м и Управленэ нэхъыщхьэм и унафэщIым и къуэдзэ Добряков Сергей, Гъуэгум шынагъуэншагъэр къыщызэгъэпэщынымкIэ центрым и лIыкIуэхэр, — жиIащ Бэлэтокъуэм. — Фигу къэзгъэкIыжынщи, иужьрей илъэсищым республикэм и гъуэгухэм къыщыхъу насыпыншагъэхэм хэкIуадэхэм я бжыгъэм процент 35-рэ хэщIащ. Процент 78-кIэ нэхъ мащIэ хъуащ апхуэдэ гузэвэгъуэхэм сабийхэр щыхэкIуадэри. 2017 гъэм и мазихыр къапщтэмэ, гъуэгу-транспорт зэжьэхэуэу къэхъухэми Iыхьэ щанэкIэ хэщIащ. Мы Iуэхум, дауи, сэбэп щохъу «Къалэ шынагъуэншэ» программэр. Абы ипкъ иткIэ, гъуэгу хабзэхэм ебакъуэхэр къэтхутэ къудейкъым, атIэ ялэжь щIэпхъаджагъэхэр зэхэгъэкIынымкIэ тегъэщIапIэ мэхъу а комплексыр.
ЛэжьакIуэ гупым зэфIигъэкIхэм ятеухуауэ зэIущIэм къыщыпсэлъащ КъБР-м Транспортымрэ связымкIэ и къэрал комитетым и къудамэм и унафэщI Мамбэт Альберт, КъБР-м гъуэгу шынагъуэншагъэмкIэ и къэрал инспектор нэхъыщхьэ Бэджыдэ Юрий, Суд приставхэм я федеральнэ IэнатIэм и управленэу КъБР-м щыIэм и унафэщIым и къуэдзэ Ефэнды Олег, нэгъуэщIхэри.
Бэлэтокъуэ Владимир лэжьакIуэ гупым хэтхэр къыхуриджащ гъуэгу хабзэхэм ебэкъуахэм тралъхьа къуэдыхэр къыхэхыжы-ныр 2017 гъэм жэпуэгъуэм и 1-м ирихьэлIэу процент 60-м нагъэсыным, 2018 гъэм и щIышылэм процент 80-м нагъэблэгъэным егугъуну.
БАГЪЭТЫР Луизэ.
